b'\n_START_ARTICLE_\nHove\n_START_PARAGRAPH_\nHove er et omr\xc3\xa5de p\xc3\xa5 Trom\xc3\xb8y i Arendal kommune i Aust-Agder.\n_START_SECTION_\nPlassering\n_START_PARAGRAPH_\nHoveomr\xc3\xa5det ligger p\xc3\xa5 den s\xc3\xb8rvestlige del av Trom\xc3\xb8y. Mot s\xc3\xb8r\xc3\xb8st ligger Skagerrak \xc3\xa5pent, men mot nordvest ligger Hovekilen som er et grunt beskyttet sj\xc3\xb8omr\xc3\xa5de. Mot s\xc3\xb8rvest g\xc3\xa5r et sund inn og atskiller Hove fra Gjess\xc3\xb8ya og Merd\xc3\xb8, nord\xc3\xb8st for Hove ligger Spornes med sin spesielle badestrand  som skifter mellom sandstrand og bare rullestein avhengig av vind og v\xc3\xa6r. Trom\xc3\xb8y kirke og g\xc3\xa5rden Brekka ligger videre mot nord\xc3\xb8st. Hele dette omr\xc3\xa5det preges av det store raet, som er naturgrunnlaget for rullesteinsstrender, sandstrender og store arealer med Aust-Agders beste \xc3\xa5kerjord. Yttersiden av Hoveomr\xc3\xa5det er en del av Raet nasjonalpark med verneskog av forbl\xc3\xa5ste furutr\xc3\xa6r. Innersiden mot Hovekilen domineres av campingplass og badestrand. Her ligger ogs\xc3\xa5 Hove leir og Hove g\xc3\xa5rd. Det er ca. 10 km fra Hove til Arendal bysentrum.\n_START_SECTION_\nBruk\n_START_PARAGRAPH_\nHove har hatt flere bruksform\xc3\xa5l igjennom tidene:\n_START_SECTION_\nJordbruk\n_START_PARAGRAPH_\nHove har lettdyrket selv-drenerende jord, og var derfor et gunstig sted for tidlig jordbruk. Det er 17 registrerte gravhauger p\xc3\xa5 Hove, fra et s\xc3\xb8rvestnorsk vikingrike fra rundt 800-tallet, som Hove var en del av. Haugene er fra perioden bronsealderen til og med vikingtiden. Navnet tyder p\xc3\xa5 et gammelt hedensk hov._NEWLINE_Opprinnelig tilh\xc3\xb8rte arealene p\xc3\xa5 Hove til Hove g\xc3\xa5rd, som var en av de mest betydningsfulle g\xc3\xa5rdene p\xc3\xa5 Trom\xc3\xb8y. Den f\xc3\xb8rste kjente dokumentasjonen i Norge p\xc3\xa5 at det ble dyrket poteter var p\xc3\xa5 Hove g\xc3\xa5rd, hvor det st\xc3\xa5r skrevet i toldskriver Nils Aalholms hagedagbok for 31. mai 1757 at det er \xc2\xabobserveret Potatoes at opkomme\xc2\xbb. I 1773 ble det satt 5015 poteter p\xc3\xa5 g\xc3\xa5rden. Hove g\xc3\xa5rd kunne, sammen med andre g\xc3\xa5rder n\xc3\xa6r Hovekilen, p\xc3\xa5 1800-tallet utvikle et moderne jordbruk basert p\xc3\xa5 salg av produkter i Arendal. Det var grei transport av varer sj\xc3\xb8veien til byen.\n_START_SECTION_\nUtfartssted, badestrand og campingplass\n_START_PARAGRAPH_\nHove vender p\xc3\xa5 nordsiden mot Hovekilen med en langgrunn sandstrand, som p\xc3\xa5 1900-tallet har v\xc3\xa6rt en popul\xc3\xa6r badestrand, s\xc3\xa6rlig for barnefamilier. Fra Arendal by er det mulig \xc3\xa5 ta turer ut hit med b\xc3\xa5t i sommersesongen, og per 2011 g\xc3\xa5r det fremdeles ferje hit fra sentrum. I tilknytning til badestranda er det campingplass.\n_START_SECTION_\nAndre verdenskrig\n_START_PARAGRAPH_\nHove leir ble anlagt av den tyske okkupasjonsmakt under andre verdenskrig. P\xc3\xa5 Hove var det tre radarer, en kommunikasjonsbunker av typen Regelbau R618, en luftvernskole (Feld Flakartillerie-schule (Nord) 50) ifra 1941 til 1944, samt antagelig fire stk 88mm luftvernkanoner.\n_START_SECTION_\nHove leir\n_START_PARAGRAPH_\nEtter andre verdenskrig ble leiren brukt av det norske forsvaret frem til 1962. I 1970-\xc3\xa5rene hadde AKP(m-l) noen av sine \xc3\xa5rlige sommerleirer i Hove leir. Staten har i mange \xc3\xa5r, fram til 2006, brukt Hove leir som asylmottak. _NEWLINE_Leiren er n\xc3\xa5 overtatt av Hove Drifts- og Utviklingsselskap, eid 100% av Arendal kommune, og utvikles i kultur- og turismesammenheng. Leiren har siden 2007 v\xc3\xa6rt arena for Hovefestivalen, som var Norges st\xc3\xb8rste musikkfestival dette \xc3\xa5ret. Omr\xc3\xa5det er ogs\xc3\xa5 et popul\xc3\xa6rt friluftsomr\xc3\xa5de for turg\xc3\xa5ere og mosjonister. Det er etablert en venneforening, \xc2\xabHoves Venner\xc2\xbb (stiftet 2003) som bidrar til \xc3\xa5 ta vare p\xc3\xa5 omr\xc3\xa5det. TV-serien 71\xc2\xb0 nord har i flere \xc3\xa5r brukt Hove i sine sendinger.\n_START_SECTION_\nFlyplass\n_START_PARAGRAPH_\nP\xc3\xa5 1950- og 1960 tallet ble det gjort et prosjekt i forbindelse med \xc3\xa5 lage en mulig flyplass p\xc3\xa5 Hoveodden. Planene ble skrinlagt da flyplassen ville kommei konflikt med et viktig naturomr\xc3\xa5de, samt at rullebanen ville begrense seg til en en knapp kilometer. Prosjektet ble skrinlagt.'